**Informasjon fra styret Solvang avd 4 – desember 2019**

Neste år er det som kjent 90-årsjubileum for Solvang 4. Vi sparker i gang jubileumsåret med å invitere til en **samling ved flaggstanga i Poppelveien** **onsdag 1.januar 2020 kl 17**. Da serveres det grillpølser og gløgg, og vi innvier offisielt et nytt lyspunkt i hagen😊 For å ha en viss oversikt lager vi et arrangement på Facebook for påmelding. De som ikke er på Facebook, melder seg på via epost. ER du på Facebook, men ikke medlem av Solvang4-folk? Bli det..

\*

Redningshundene ønsker å trene i kolonihagene på Solvang også i år, og er sannsynligvis allerede i gang. Dette er noe vi ser på som veldig positivt; de driver en viktig tjeneste for hele befolkningen – og det skaper aktivitet i en ellers vinterstille hage. Men, det kan selvfølgelig være grunner til at noen ikke vil ha hundene inn på akkurat sin parsell. Hvis du ønsker å reservere deg mot hunder på parsellen din så gi beskjed på solvang4@kolonihager.no. Da knytter de en liten sløyfe på porten din, slik at hundeførerne vet at de skal holde seg unna.

**\***

Bientusiastene fortsetter jobben og gleden med bikuber og produksjon av deilig honning neste år. Da skal to nye medlemmer sendes på birøkterkurs.

\*

Mange kolonister er innom hytta og hagen også utenfor sesongen, og det er helt supert! Husk likevel på to ting: Det er ikke lov å bo der, så sant du ikke har søkt og fått vinterboer-opphold, OG portene både til Poppelveien og parkeringsplassen skal alltid (!) være lukket og låst.

**\***

Styret jobber ellers på med stort og smått, og har månedlige møter frem mot sesongstart. Postkassa på Felleshuset har vinterstengt, men epostkassa er alltid åpen, så ikke nøl med å ta kontakt hvis det er noe. På januarmøtet ser vi nærmere på komiteene og sammensetningen der. Har du ønsker om forandring for pliktarbeidet ditt, så er det tiden for å si fra om det nå. Noen endringer blir det sikkert uansett.

**Styret ønsker alle kolonister på Solvang avd 4 en riktig god jul, og et godt nytt år!**

Håper å se mange av dere allerede første nyttårsdag!

Mvh Kolbjørn, Heidi, Mona, Torild, Rikke, Rune, Cornelis og Trine